এক সাধারণ মধ‍্যবিত্ত পরিবারে জন্ম । শিক্ষা শুরু স্থানীয় এক কিন্ডারগার্টেন স্কুলে । পরে প্রথম শ্রেণীতে ভর্তি হওয়া দমদম কিশোর ভারতী বিদ‍্যালয়ে ।সেখানে থেকে দ্বিতীয় বিভাগে মাধ্যমিক উত্তীর্ণ হওয়া । তৎকালীন দমদম মতিঝিল বানিজ‍্য মহাবিদ্যালয় থেকে উচ্চ মাধ্যমিক এবং ঐ কলেজ থেকেই বনিজ‍্যে স্নাতক ডিগ্রি লাভ। স্কুল এবং কলেজ জীবনে ব‍্যক্তিগত প্রয়োজনে বেশ কয়েকবার তামিলনাড়ু যাবার ফলে তামিল ভাষার প্রতি তৈরী হয় একটা আগ্ৰহ । সংগ্ৰহ করা হয় তামিল ভাষা শিক্ষার বই । কিন্তু অত্যন্ত জটিল এবং দুর্বোধ্যতার কারণে সে চর্চা এগোয় না। এরপর ভর্তি হওয়া কোলকাতা বিশ্ববিদ্যালয়ে তামিল ভাষা শিক্ষার ক্লাসে । তামিল ভাষার প্রতি ভালোলাগা ভালোবাসায় পরিণত হয় । Certificate এবং Diploma দুটি পরীক্ষাতেই প্রথম শ্রেণীতে উত্তীর্ণ হলে বিশ্ববিদ্যালয়ের তৎকালীন নিয়মানুসারে সুযোগ আসে ‘ তামিল চর্চা’ বিভাগে স্নাতকোত্তর করার । নিজের ভাষায় বলতে গেলে “পড়াশোনা আমার কোনদিনই খুব একটা ভালো লাগত না । কোলকাতা বিশ্ববিদ্যালয়ে তামিল শিখতে এসে খুঁজে পেলাম পড়াশোনার আনন্দ ও ভালোলাগা”। M.A. তে প্রথম শ্রেণীতে উত্তীর্ণ হওয়ার সুবাদে সুযোগ আসে গবেষণার । যাঁর হাত ধরে তামিল শেখা শুরু, সেই মাতৃসম শিক্ষিকা অধ‍্যাপিকা ড. শুক্লা চক্রবর্তীর অধীনেই গবেষণা, বিষয় – স্বাধীনতা পূর্ববর্ত্তী সময়ে রচিত তামিল ও বাংলা সাহিত্য কর্ম, যা দেশবাসীকে বিশেষভাবে জাতীয়তাবাদে উদ্ভুদ্ধ করেছিলো তারই তুলনামূলক আলোচনা । এ কাজে প্রভুত সাহায্য করলেন বিভিন্ন বিষয়ে প্রকৃত জ্ঞানী মানুষ, সেই সময়ে UGC তে কর্মরত ড. রঞ্জিত কুমার ভৌমিক মহাশয় । 2008 সালে Ph.D ডিগ্ৰি লাভ । 2013 সালে রবীন্দ্রভারতী বিশ্ববিদ্যালয়ের School of Language & Cultute এ তামিল বিভাগে অতিথি শিক্ষক হিসাবে যোগদান এবং বতর্মানে সেখানেই কর্মরত ।।